
În cauza Alexforcam S.R.L. împotriva României,
Curtea Europeană a Drepturilor Omului (Secția a patra), reunită într-un comitet compus din:
	Ana Maria Guerra Martins, președintă,
	Anne Louise Bormann,
	Sebastian Rădulețu, judecători,
și Simeon Petrovski, grefier adjunct de secție,
Având în vedere:
cererea (nr. 64910/19) îndreptată împotriva României, prin care o societate cu răspundere limitată cu sediul în acest stat, Alexforcam S.R.L. („societatea reclamantă”), reprezentată de A. Bora, avocat în Bistrița, a sesizat Curtea la 5 decembrie 2019, în temeiul art. 34 din Convenția pentru apărarea drepturilor omului și a libertăților fundamentale („Convenția”),
decizia de a aduce la cunoștința Guvernului român („Guvernul”), reprezentat de agentul guvernamental, doamna O.F. Ezer, din cadrul Ministerului Afacerilor Externe, capetele de cerere întemeiate pe art. 6 § 1 din Convenție și art. 1 din Protocolul nr. 1 la Convenție și de a declara cererea inadmisibilă pentru celelalte capete de cerere,
observațiile părților,
decizia prin care Curtea a respins excepția ridicată de Guvern cu privire la examinarea cererii de către un comitet,
După ce a deliberat în camera de consiliu, la 26 mai 2026,
Pronunță prezenta hotărâre, adoptată la aceeași dată:
OBIECTUL CAUZEI
1.  Cererea are ca obiect modul în care instanțele interne au aplicat dispozițiile procedurale referitoare la regularizarea cererii de chemare în judecată în cazul societății reclamante, ceea ce a dus la respingerea cererii introduse de aceasta. Este vorba în principal de capătul de cerere privind accesul la o instanță, întemeiat pe art. 6 § 1 din Convenție.
2.  Printr-un proces-verbal de contravenție încheiat la 7 iulie 2015, Garda Forestieră și Inspectoratul de Poliție al Județului Bistrița-Năsăud, constatând că societatea reclamantă a transmis cu întârziere raportarea referitoare la o cantitate de material lemnos care îi aparținea, au decis să o sancționeze cu amendă contravențională în cuantum de 5 000 de lei românești (RON) [aproximativ 1 100 de euro (EUR)] și au dispus confiscarea valorică a cantității de material lemnos în discuție în valoare de 144 758,44 RON (aproximativ 32 300 EUR).
3.  La 8 iulie 2015, societatea reclamantă a depus la instanță plângere pentru anularea procesului-verbal, precizând că va depune mijloacele de apărare la data stabilită de instanță în acest scop.
4.  În temeiul art. 200 din Codul de procedură civilă (C. proc. civ.), Judecătoria Bistrița a comunicat societății reclamante să își regularizeze cererea, mai precis să indice motivele în fapt și în drept ale acțiunii sale. Reclamanta trebuia să răspundă la această cerere în termen de 10 zile de la primirea comunicării. La 27 iulie 2015, după primirea comunicării la 17 iulie 2015, societatea reclamantă, reprezentată de un avocat, și-a completat cererea cu elementele dispuse de instanță.
5.  La 10 septembrie 2015, constatând că cererea este completă, instanța a considerat că aceasta putea fi comunicată celeilalte părți, în conformitate cu art. 201 alin. (1) C. proc. civ.
6.  Printr-o sentință civilă pronunțată la 13 iulie 2017, ulterior transferului cauzei la Judecătoria Năsăud care avea competență teritorială să o soluționeze, instanța a respins plângerea ca fiind tardiv formulată. În acest scop, instanța a reținut că, în conformitate cu dispozițiile art. 31 alin. (1) din Ordonanța Guvernului nr. 2/2001 privind regimul juridic al contravențiilor, plângerea trebuie să fie motivată în termen de 15 zile de la data comunicării procesului-verbal de constatare a contravenției și de aplicare a sancțiunii în litigiu. În speță, instanța a arătat că societatea reclamantă își prezentase motivele în procedura de regularizare, după împlinirea termenului de 15 zile. Aceasta a făcut trimitere la Decizia nr. 44/2016, pronunțată de Înalta Curte de Casație și Justiție („ÎCCJ”) ca hotărâre prealabilă pentru dezlegarea unor chestiuni de drept și publicată la 28 decembrie 2016, prin care s-au clarificat dispozițiile de procedură administrativă și civilă referitoare la plângerea împotriva procesului-verbal de constatare a contravenției, stabilindu-se a) că plângerea trebuie să fie și motivată în termenul de 15 zile prevăzut de legislația administrativă, sub sancțiunea nulității, și b) că procedura de regularizare prevăzută de dispozițiile generale în materie civilă – care permite instanței să indice lipsurile în formularea unei acțiuni și reclamantului să le remedieze într-un anumit termen – este aplicabilă și în materie contravențională. Cu toate acestea, în speță, instanța a considerat că procedura de regularizare nu avea nicio incidență asupra calculului termenului de 15 zile și a arătat că societatea reclamantă își prezentase motivele după împlinirea acestui termen.
7.  Societatea reclamantă a formulat apel împotriva acestei sentințe, susținând că excepția de tardivitate a plângerii a fost ridicată prea târziu, explicând că acest motiv de nulitate nu putea fi examinat decât în procedura de regularizare și soluționat prin încheiere, în conformitate cu art. 200 alin. (3) C. proc. civ. În continuare, aceasta a subliniat că instanța a interpretat și a aplicat în mod greșit Decizia nr. 44/2016 pronunțată de ÎCCJ, care, în opinia sa, s-a limitat la a preciza că termenul de 15 zile prevăzut pentru contravenții acoperea atât introducerea cererii, cât și prezentarea de motive. Aceasta a susținut că ÎCCJ a precizat în mod clar că un reclamant poate corecta anumite lipsuri în formularea plângerii sale, urmând procedura de regularizare prevăzută la art. 200 C. proc. civ.
8.  Printr-o decizie civilă definitivă pronunțată la 4 aprilie 2019 (comunicată la 13 iunie 2019), Tribunalul Bistrița-Năsăud a confirmat sentința civilă pronunțată de judecătorie, inclusiv interpretarea dată de aceasta Deciziei nr. 44/2016.
9.  La 18 septembrie 2023, în cadrul unui recurs în interesul legii, ÎCCJ a examinat chestiunea dacă, în temeiul art. 204 alin. (1) C. proc. civ., unui reclamant, care solicitase anularea unui proces-verbal de contravenție, i se permitea să suplimenteze motivele după împlinirea termenului de 15 zile prevăzut pentru introducerea cererii respective. ÎCCJ a considerat că trebuie să răspundă la această întrebare pe baza considerațiilor sale din Decizia nr. 44/2016 (supra, pct. 6). Instanța a subliniat că, în pofida unei aparente contradicții în dispozitivul acesteia, Decizia nr. 44/2016 stabilise fără echivoc că o plângere contravențională nemotivată poate fi declarată inadmisibilă numai în cazul în care reclamantul nu și-a îndeplinit obligația de a face completările sau modificările dispuse de instanță în termenul de 10 zile prevăzut în procedura de regularizare (art. 200 C. proc. civ.). În aceste condiții, a considerat că era legitim să se concluzioneze că art. 204 C. proc. civ. – care permitea completarea unei cereri – este aplicabil și în materie contravențională.
10.  Invocând art. 6 din Convenție, societatea reclamantă se plânge de o încălcare a „dreptului la o instanță” și, în special, consideră că a fost aplicată în mod greșit Decizia nr. 44/2016 pronunțată de ÎCCJ în timp ce prezenta cauză era pendinte în fața instanțelor. În plus, aceasta reproșează instanțelor naționale faptul că au dat dovadă de un formalism excesiv. În raport cu art. 1 din Protocolul nr. 1 la Convenție, aceasta susține că măsura confiscării aplicată de autoritățile naționale a constituit o măsură disproporționată care, prin urmare, a fost luată cu încălcarea dreptului la respectarea bunurilor sale.
MOTIVAREA CURȚII
CU PRIVIRE LA PRETINSA ÎNCĂLCARE A ART. 6 § 1 DIN CONVENȚIE
11.  Curtea constată că, în speță, societatea reclamantă a fost sancționată cu amendă contravențională și confiscarea unei mari sume de bani (supra, pct. 2). Având în vedere caracterul general al legislației naționale aplicabile, scopul punitiv al sancțiunii și cuantumul foarte ridicat al amenzii, Curtea consideră că art. 6 din Convenție este aplicabil în speță sub aspect penal [Lefter împotriva României (dec.), nr. 66268/13, pct. 16, 15 aprilie 2014], astfel cum susține societatea reclamantă. Constatând că acest capăt de cerere nu este în mod vădit nefondat și că nu prezintă niciun alt motiv de inadmisibilitate în sensul art. 35 din Convenție, Curtea îl declară admisibil.
12.  Principiile generale privind accesul la o instanță și, în special, situațiile în care o restrângere poate rezulta dintr-un formalism excesiv au fost rezumate în hotărârea Zubac împotriva Croației [(MC), nr. 40160/12, pct. 76-79 și 96-99, 5 aprilie 2018]. Un astfel de formalism poate să rezulte dintr-o interpretare deosebit de riguroasă a unei norme de procedură care împiedică examinarea pe fond a acțiunii în justiție a unui reclamant și constituie un element de natură să ducă la o încălcare de către instanțe a dreptului la protecție efectivă (ibid., pct. 97).
13.  În speță, Curtea arată că, într-o primă fază, judecătoria a invitat societatea reclamantă să prezinte motivele în termen de 10 zile, în temeiul art. 200 C. proc. civ., care reglementează procedura de regularizare a cererii de chemare în judecată. Întrucât societatea reclamantă s-a conformat dispozițiilor, instanța a constatat că cererea era completă (a se vedea supra, pct. 4-5). Cu toate acestea, o altă instanță de același grad având competență teritorială a respins în cele din urmă cererea menționată, reținând că motivele au fost prezentate tardiv, cu depășirea termenului legal de 15 zile prevăzut de lege (a se vedea supra, pct. 6).
[bookmark: _cl40922APPRÉCIATIONDELACOUR]14.  Curtea reafirmă că reglementarea privind termenele care trebuie respectate pentru exercitarea căii de atac are ca scop să asigure o bună administrare a justiției și respectarea, în special, a principiului securității juridice. Părțile interesate ar trebui să se aștepte ca aceste norme să fie aplicate. Totuși, reglementarea respectivă, sau aplicarea acesteia, nu ar trebui să împiedice justițiabilul să se prevaleze de o cale de atac disponibilă (Üçdağ împotriva Turciei, nr. 23314/19, pct. 38, 31 august 2021).
[bookmark: _cl44465APPRÉCIATIONDELACOUR]15.  Curtea arată că, astfel cum s-a stabilit prin Decizia nr. 44/2016, termenul de 15 zile în materie contravențională vizează atât introducerea plângerii contravenționale, cât și prezentarea motivelor. În plus, ÎCCJ a clarificat dispozițiile generale în materie civilă privind regularizarea unei cereri de chemare în judecată, precizând că, potrivit acestor dispoziții, petentul poate complini lipsurile cererii respective în termen de 10 zile de la data comunicării adresei prin care i se pune în vedere aceasta de către instanță (a se vedea supra, pct. 6). În aceste condiții, recunoscând în același timp importanța formulării unei cereri complete încă de la data sesizării instanței (Lefter, citată anterior, pct. 18; decizie având ca obiect o situație în care reclamanta nu a ținut seama de procedura de regularizare dispusă de instanță), Curtea nu este convinsă că restrângerea aplicată societății reclamante era previzibilă. În continuare, constată că această cauză de inadmisibilitate a fost invocată într-o fază avansată a procedurii, chiar dacă dosarul fusese completat cu celeritate de îndată ce s-a dispus regularizarea cererii de către judecătorie, care apreciase că respectiva cauză se afla în stare de judecată (a se vedea supra, pct. 5; a se vedea, de asemenea, Justine împotriva Franței, nr. 78664/17, pct. 48, 21 noiembrie 2024).
16.  În plus, Curtea arată că, recent, în cadrul recursului în interesul legii, ÎCCJ a confirmat neechivoc că o plângere contravențională nemotivată nu poate fi declarată inadmisibilă decât în cazul în care petentul a omis să dea curs dispozițiilor de regularizare date de instanță în termenul de 10 zile prevăzut în procedura de regularizare (a se vedea supra, pct. 9).
17.  În aceste condiții, Curtea consideră că, în speță, instanțele naționale nu au efectuat o interpretare și o aplicare acceptabilă a dispozițiilor procedurale. Dimpotrivă, au dat dovadă de un formalism excesiv în interpretarea acestor dispoziții. Prin urmare, inadmisibilitatea cererii societății reclamante pentru motiv de tardivitate, care a împiedicat examinarea sa pe fond, a constituit o restrângere imprevizibilă și disproporționată a accesului societății reclamante la o instanță.
18.  În consecință, a fost încălcat art. 6 § 1 din Convenție.
ALTE CAPETE DE CERERE
[bookmark: _cl538APPRÉCIATIONDELACOUR]19.  Curtea consideră că acest capăt de cerere are legătură directă cu cel examinat în raport cu art. 6 § 1 din Convenție. Ținând cont de concluziile sale de la pct. 18 supra, Curtea consideră că nu este necesar să analizeze și admisibilitatea și fondul acestui capăt de cerere (Albina împotriva României, nr. 57808/00, pct. 43, 28 aprilie 2005).
CU PRIVIRE LA APLICAREA ART. 41 DIN CONVENȚIE
20.  Societatea reclamantă nu a depus cerere de reparație echitabilă. A subliniat însă că, în cazul în care Curtea constată o încălcare, dreptul național prevede posibilitatea redeschiderii procedurii interne.
[bookmark: _cl15411APPLICATIONDELARTICLE41DELACONVE]21.  Având în vedere lipsa cererii de reparație echitabilă, Curtea consideră că nu este necesar să acorde societății reclamante o sumă cu acest titlu. În plus, reamintește că a constatat încălcarea art. 6 § 1 din Convenție ca urmare a nerespectării dreptului de acces la o instanță. Curtea observă în continuare că, atunci când constată încălcarea drepturilor unui reclamant sub acest aspect, art. 509 alin. (10) C. proc. civ. permite redeschiderea unui proces în plan intern. Având în vedere aceste circumstanțe, Curtea consideră că măsura de reparație cea mai potrivită pentru societatea reclamantă ar fi rejudecarea sau redeschiderea procesului, la cererea acesteia, în timp util și cu respectarea cerințelor de la art. 6 § 1 din Convenție (S.C. IMH Suceava S.R.L. împotriva României, nr. 24935/04, pct. 56, 29 octombrie 2013).
PENTRU ACESTE MOTIVE, CURTEA, ÎN UNANIMITATE,
Declară admisibil capătul de cerere întemeiat pe art. 6 § 1 din Convenție;
Hotărăște că a fost încălcat art. 6 § 1 din Convenție;
Hotărăște că nu este necesar să examineze admisibilitatea și fondul capătului de cerere formulat în raport cu art. 1 din Protocolul nr. 1 la Convenție.
Redactată în limba franceză, apoi comunicată în scris, la 16 iunie 2026, în temeiul art. 77 § 2 și 3 din Regulament.
	
	Simeon Petrovski	Ana Maria Guerra Martins
	Grefier adjunct	Președintă

